Document ID: 32007D0172

KOMISJONI OTSUS,
19. märts 2007,
millega moodustatakse kutsekvalifikatsioonide tunnustamise koordinaatorite rühm
(2007/172/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
ning arvestades järgmist:
(1)
Asutamislepingu artikli 3 lõike 1 punktiga c tehti Euroopa Ühendusele ja liikmesriikidele ülesandeks kaotada takistused isikute ja teenuste vaba liikumise teelt. Liikmesriikide kodanikele pakub vaba liikumine eelkõige võimalust tegutseda kutsealal füüsilisest isikust ettevõtjana või töötajana ka muus liikmesriigis kui riigis, kus nad omandasid kutsekvalifikatsiooni. Lisaks on asutamislepingu artikli 47 eesmärk tagada täielikult kvalifitseeritud spetsialistide vaba liikumine reguleeritud kutsealadel.
(2)
Euroopa Parlamendi ja nõukogu 7. septembri 2005. aasta direktiiv 2005/36/EÜ kutsekvalifikatsioonide tunnustamise kohta (1) võeti vastu selleks, et tagada täielikult kvalifitseeritud spetsialistide vaba liikumine juhtudel, kui juurdepääs kutsealale on liikmesriigis reguleeritud. Kõnealuse direktiiviga ühendatakse viisteist olemasolevat direktiivi ja püütakse lihtsustada olemasolevaid tunnustamise kordi, samuti püütakse veelgi lihtsustada ajutiste teenuste osutamist. Kõnealuse direktiivi rakendamiseks ja siseturu arendamiseks reguleeritud kutsealade puhul võib komisjonil tekkida vajadus kasutada nõuandeorganisse kuuluvate asjatundjate teadmisi.
(3)
Seepärast on asjakohane moodustada eksperdirühm kutsekvalifikatsioonide tunnustamise vallas ning määratleda selle ülesanded ja struktuur.
(4)
Eksperdirühm peaks aitama arendada siseturgu reguleeritud kutsealade puhul.
(5)
Kutsekvalifikatsioonide tunnustamise koordinaatorite rühm tuleks moodustada liikmesriikide poolt vastavalt direktiivile 2005/36/EÜ määratud riiklikest koordinaatoritest. Selle direktiivi kohaselt on nende koordinaatorite ülesanne kaasa aidata kõnealuse direktiivi ühetaolisele kohaldamisele ning koguda igasugust kohaldamiseks olulist teavet.
(6)
Rühma liikmetele tuleb kehtestada teabe avaldamise eeskirjad, arvestades sealjuures komisjoni turvaeeskirjadega, mis on kehtestatud komisjoni otsuse 2001/844/EÜ, ESTÜ, Euratom (2) lisas.
(7)
Rühma liikmete isikuandmete töötlemisel tuleb lähtuda Euroopa Parlamendi ja nõukogu 18. detsembri 2000. aasta määrusest (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta, (3)
ON VASTU VÕTNUD JÄRGMISE OTSUSE:
Artikkel 1
Kutsekvalifikatsioonide tunnustamise koordinaatorite rühm
Kutsekvalifikatsioonide tunnustamise koordinaatorite rühm (edaspidi “rühm”) moodustatakse alates käesoleva otsuse Euroopa Liidu Teatajas avaldamise päevast.
Artikkel 2
Ülesanded
Rühma ülesanded on järgmised:
a)
liikmesriikide asutuste ja komisjoni vahelise koostöö loomine kutsekvalifikatsioonide tunnustamise küsimustes;
b)
reguleeritud kutsealasid mõjutavate strateegiate jälgimine;
c)
direktiivi 2005/36/EÜ rakendamise lihtsustamine, eelkõige huvipakkuvate dokumentide, nt tõlgendamissuuniste väljatöötamine;
d)
kogemuste ja heade tavade vahetamise algatamine eelmistes punktides viidatud valdkondades.
Artikkel 3
Nõustamine
Komisjon võib rühmaga nõu pidada mis tahes direktiivi 2005/36/EÜ rakendamist käsitlevas küsimuses ning reguleeritud kutsealade vallas siseturu arengut käsitlevates üldistes küsimustes.
Artikkel 4
Koosseis ja liikmete nimetamine
1. Rühma liikmed on liikmesriikide poolt vastavalt direktiivi 2005/36/EÜ artikli 56 lõikele 4 määratud koordinaatorid.
Liikmesriik nimetab ühe rühmaliikme ja rühmaliikmele ühe asendusliikme. Asendusliige asendab puuduvat rühmaliiget automaatselt.
2. Rühmaliikmed ja asendusliikmed jäävad ametisse, kuni nad asendatakse.
3. Liikmete nimede kogumisel, töötlemisel ja avaldamisel lähtutakse määrusest (EÜ) nr 45/2001.
Artikkel 5
Töökorraldus
1. Rühma eesistuja on komisjon.
2. Rühm võib komisjoni nõusolekul moodustada alarühmi, kes uurivad konkreetseid küsimusi rühma antud volituste alusel. Alarühmad saadetakse pärast ülesannete täitmist laiali.
3. Kui komisjon peab vajalikuks või kasulikuks, võib komisjoni esindaja kutsuda rühma töös, arutlustes või alarühma töös osalema eksperte või vaatlejaid, kes on pädevad päevakorras olevates küsimustes.
Eelkõige võib vaatlejatena osalema kutsuda Euroopa Majanduspiirkonna liikmesriikide ja Šveitsi esindajaid.
4. Rühma või alarühma aruteludes või töös osalemisel saadud teavet, mis on komisjoni arvates konfidentsiaalne, ei tohi avaldada.
5. Rühm ja selle alarühmad kohtuvad üldjuhul komisjoni tööruumides vastavalt komisjoni kehtestatud korrale ja ajakavale. Komisjon tagab sekretariaaditeenused.
Komisjoni ametnikud, kes tunnevad menetluse vastu huvi, võivad osaleda rühma või selle alarühmade koosolekutel.
6. Rühm võtab vastu oma töökorra vastavalt komisjoni vastu võetud töökorra standardeeskirjadele.
7. Komisjon võib avaldada või Internetis kättesaadavaks teha rühma kokkuvõtteid, järeldusi, osalisi järeldusi või töödokumente asjaomase dokumendi algkeeles.
Artikkel 6
Kulude hüvitamine
Komisjon hüvitab iga liikmesriigi ühe rühmaliikme või asendusliikme rühma tegevusega seotud reisikulud vastavalt komisjoni välisekspertide kulude hüvitamise korrale.
Liikmetele/asendusliikmetele, ekspertidele ja vaatlejatele nende osutatud teenuste eest hüvitist ei maksta.
Koosolekute kulud hüvitatakse rühmale komisjoni pädeva talituse eraldatud aastaeelarve piires.
Brüssel, 19. märts 2007

Labels: 1
9